## இந்திய மொழிகளின் விக்கியாக்க வேகம்

பல மொழிகளில் ஒருவரிக்கட்டுரைகள் எழுதி எண்ணிக்கையைக் கூட்டினாலும், நல்ல கட்டுரைகளும் எழுதி வருகின்றனர். பல கட்டுரைகள் தமிழ்மொழியை விட நன்றாகவும் விரிவாகவும் எழுதியிருப்பது தெரிகின்றது. அதே போல வேறு சில கட்டுரைவெளிகளில் தமிழில் நன்றாகவும் விரிவாகவும் உள்ளன. ஆனால் கட்டுரை ஆக்க வேகத்தில் நம்மை விட முன்னணி இந்திய மொழிகள் மிக விஞ்சி வருகின்றார்கள். எடுத்துக்காட்டுக்கு இந்த அக்டோபர் மாதத்தில் முதல் 12 நாட்களில் ஆக்கிய கட்டுரைகளின் புள்ளிக்குறிப்புகளைப் பாருங்கள்:  
- இந்தி 227 பார்க்க
- தெலுங்கு 178 பார்க்க
- மலையாளம் 120 பார்க்க
- மராத்தி 300 பார்க்க
- வங்காளி 96 பார்க்க
- கன்னடம் 31 பார்க்க
- தமிழ் 103 பார்க்க  
வங்காளி தொய்வு உற்றிருப்பதுபோலத் தெரிகின்றது. கன்னடமும் மெள்ள வளருகின்றது. ஆனால் மலையாளம், இந்தி, தெலுங்கு, மராத்தி ஆகியவை விரைந்து வளருகின்றன. கட்டுரைகளின் 'பைட் அளவை மேலே உள்ள பக்கங்களைச் சொடுக்கினால் பார்க்கலாம். சுருங்கச்சொன்னால், தமிழின் கட்டுரையாக்க வேகம் மிகப்பிந்தியுள்ளது (எனவே நாமும் சில மொழிகளைப்போல ஒரு வரி கட்டுரைகள் எழுதவேண்டும் என்று சொல்ல வில்லை). என் பார்வையைப் பகிர்ந்து கொள்ளவே எழுதுகிறேன். 30 பேர் வந்து ஆளுக்கு நாளொன்றுக்கு ஒரு கட்டுரை எழுதினால் அது எளிது, 10 பேர் நாளொன்றுக்கு 3 கட்டுரைகள் எழுதுவது கடினம். 5 பேர் நாளொன்றுக்கு 6 கட்டுரைகள் எழுதுவது மிகமிகக்கடினம். எனவே பயனர்கள் முன்வந்து ஓரிரு கட்டுரைகளாவது எழுத வேண்டுகிறேன். --செல்வா 19:06, 12 அக்டோபர் 2007 (UTC) இயன்றால் நாம் நாளொன்றுக்கு 20-30 கட்டுரைகள் எழுதவேண்டும். அப்பொழுதுதான் 75 மில்லியன் தமிழர்களாகிய நாம் ஓரளவிற்காவது வரிசையில் இருப்போம். நாளொன்றுக்கு 20-30 கட்டுரைகள் என்பதனைக் குறிக்கோளாகக் கொள்ளலாம் (இதில் உள்ள இடர்ப்பாடுகளை நன்கு அறிவேன், ஆனால் முடியும்!!). தற்பொழுது இருக்கும் வேகம் பற்றாது. எனவே கட்டுரைகளின் தரம், கருத்துவெளியின் பரப்பு, கட்டுரையாக்க வேகம் என்று பல கோணங்களில் நாம் முன்னேற வேண்டியுள்ளது. நரசிம்மன், L.vivian.richard.tamil போன்று இன்னும் பலர் முன்வரவேண்டும். மிக நல்லமுறையில் முன்னர் எழுதிய முன்னோடிகளாகிய சந்தோஷ்குரு போன்றவர்களும் முன்வரவேண்டும். சந்திரா, ஹரிகிருஷ்ணன் போன்றோர் மிக நன்றாக எழுதக்கூடியவர்கள். காயத்திரி, மதுபாலா, விஜய்கிருஷ்ணா போன்ற பலர் மீண்டும் பங்களிக்கலாம். --செல்வா 19:24, 12 அக்டோபர் 2007 (UTC)  
இந்திய மொழி விக்கிகளின் வளர்ச்சிக்காக இந்தியப் பல்கலைகழகங்களுடன் இணைந்து செயலாற்றுவதாக ஜிம்மி வேல்ஸ் ஒரு பேட்டியில் குறிப்பிட்டிருந்தார். ஒரு வேளை, பிற இந்திய மொழி விக்கிகளின் அசுர வளர்ச்சிக்கு இது காரணமாக இருக்குமோ? உண்மையில் இப்படி பல்கலைக்கழக அல்லது organisational ஈடுபாடு இருக்கிறதா என்று பிற விக்கி ஆலமரத்தடிகளில் கேட்டறிய வேண்டும். மற்ற எல்லா மொழிகளைக் காட்டிலும் மலையாள விக்கி ஆழத்திலும் அகலத்திலும் வளர்ந்து வருவது தெளிவாகத் தெரிகிறது.--Ravishankar 22:10, 12 அக்டோபர் 2007 (UTC)  
:: குறிப்பிட்ட தலைப்பில் எழுதி தர எழுத்தாளர்கள் உள்ளார்கள். ஆனால் தட்டச்சு, விக்கியாக்கம் செய்ய பயனர்கள் இல்லை. தமிழ் தட்டச்சு கல்லூரிகளில் பாடமாகும் வரை, பரவலாக பயன்பாட்டுக்கு வரும்வரை அதுவே ஒரு பெரும் தடையாக இருக்கும். --Natkeeran 00:15, 13 அக்டோபர் 2007 (UTC)  
: தமிழ் விக்கிபீடியாவின் வேகம் தொடர்பில் செல்வாவின் உணர்வுகளே எனக்கும் உண்டு. உண்மையில் தமிழ் விக்கிபீடியா இன்னும் சிறப்பாக வளர்ந்திருக்கலாம், ஆனால் அது தொடந்தும் தாமதப்படுகின்றது என்ற குறை எனக்கும் உண்டு. ஆனால், ஏனைய இந்திய மொழி விக்கிகளுடன் ஒப்பிடுவது நம்மைச் சரியான வழிக்கு இட்டுச் செல்லும் என எனக்குத் தோன்றவில்லை. செல்வா கொடுத்துள்ள புள்ளிவிவரங்கள் தமிழை விட ஏனைய சில இந்திய மொழிகள் வேகமாக வளர்வதாகக் காட்டினாலும் அத்தகைய ஒரு முடிவுக்கு வருவது சரியாகத் தெரியவில்லை. மலையாள விக்கியை மட்டும் தான் ஒப்பீட்டுக்காகக் கணக்கில் எடுத்துக் கொள்ளலாம். ஏனையவை நிச்சயமாக ஆரோக்கியமான வளர்ச்சி அல்ல. செல்வாவின் குறிப்பிலுள்ள இணைப்புகளின் வழி சென்று, அதனூடாக சில கட்டுரைகளையும் சென்று பார்த்தால் கட்டுரையின் பைட் அளவுகள் எவ்வாறு பிழையான தகவலைத் தருகின்றன என்று அறிந்து கொள்ளலாம். அவ்வாறான கட்டுரைகள் தான் வேண்டுமெனில் இப்பொழுது தமிழ் விக்கியில் பங்களிக்கும் எல்லோருமாகச் சேர்ந்து ஒரு நாளில் 500 கட்டுரைகள் எழுதலாம். அதுவல்ல நமக்கு வேண்டியது. இறுதியில் நம்முடைய உழைப்பு தமிழ் மக்களுக்குப் பயனுள்ளதாகவும், நமது மொழி மற்றும் பண்பாட்டு வளர்ச்சிக்கு உரமளிப்பதாகவும் இருக்கவேண்டும். பிறருடன் ஒப்பிட்டுக்கொள்வது நமக்கு ஒரு உத்வேகத்தைக் கொடுக்கும் என்பது உண்மை. தமிழ் விக்கிபீடியர் மத்தியில் ஒரு வேகத்தை உருவாக்குவதற்காகவே செல்வா இத் தகவல்களைக் கொடுத்துள்ளார். செல்வாவின் இந்த உத்தி தமிழ் விக்கியின் வளர்ச்சிக்கு முன்னரும் பல தடவைகளில் உதவியிருக்கிறது. எனவே இதனைக் குறைகூறுவது எனது நோக்கமல்ல. அந்த நோக்கத்தைப் பங்களிப்பவர்கள் சரியாகப் புரிந்து கொள்ளவேண்டும் என்பதற்காவே இதனை எழுதினேன். ரவி குறிப்பிட்டு இருப்பதுபோல பிற இந்திய மொழி விக்கிகள் எதுவும் பல்கலைக்கழகங்களுடன் இணைந்து செயலாற்றுகின்றனவா என எனக்குத் தெரியாது ஆனால், உருவாகும் கட்டுரைகளையும், அவை உருவாகும் விதத்தையும் பார்க்கும்போது அத்தகைய இணைப்புக்கள் எதுவும் இருக்கும் என்று தோன்றவில்லை.  
: ஒரு நாளுக்கு 20-30 கட்டுரைகள் என்பது நிச்சயமாக அடையக்கூடிய ஒன்றுதான். திட்டமிட்டு முயற்சித்தால் முடியும். என்னைப் பொறுத்தவரையிலும் கூட, சரியாகத் திட்டமிட்டால், நான் விக்கியில் செலவிடும் நேரத்தில் கூடுதலான கட்டுரைகளை எழுதமுடியும். சராசரியாக ஒரு நாளுக்கு 3-5 கட்டுரைகள் வரை எழுதுவதற்கான நேரத்தை ஒதுக்குவதற்கு என்னால் முடியும் என்று எண்ணுகிறேன். எனினும், எண்ணிக்கையைக் கூட்ட முயலும்போது கட்டுரைகளின் நீளம் குறைந்து விடுகிறது.  
: மலையாள விக்கியைப் பற்றிப் பேசும்போது ஒரு விடயத்தை இங்கே குறிப்பிட விரும்புகிறேன். இங்கே ஐக்கிய அரபு அமீரகத்தில் ஏராளமான மலையாளிகள் உள்ளனர் அவர்களோடு பழகியதில் சில விடயங்களை அறிந்துகொள்ள முடிந்தது. பல விடயங்களையும் அறிந்து கொள்வதில், அல்லது அறிவு தொடர்பான, அவர்களுடைய மனப்போக்கு (attitude), நிச்சயமாக வேறுபட்டது. ஒப்பீட்டளவில் இந்தியாவின் சிறிய மொழிகளில் ஒன்றான மலையாள மொழியில் வெளிவரும் பத்திரிகைகளே இந்திய அளவில் அதிக விற்பனையுள்ளவை என்பது வியப்பாக இல்லையா. தமது கலை, பண்பாடுகளுக்கு அவர்கள் கொடுக்கும் மதிப்புப் போற்றத்தக்கது. இதனால்தான் மலையாள விக்கிபீடியாவும் சிறப்பாக வளருவதற்கான சாத்தியங்கள் உண்டு என்பது எனது கருத்து. Mayooranathan 07:46, 13 அக்டோபர் 2007 (UTC)  
:மயூரநாதன், நீங்கள் கூறுவது உண்மைதான். என்றாலும் சில கருத்துக்களையும் கூற விழைகிறேன். தர அளவீட்டில் தமிழே முன்னணியில் உள்ளதாக நம்புகிறேன், ஆனாலும் அது ஒரு சில கண்ணோட்டத்தில்தான். எடுத்துக்காட்டாக தெலுங்கு மொழி விக்கியில் 90.7% கட்டுரைகள் 'பைட் அளவில் 512 'பைட்டை விட குறைவாக உள்ளன ஆனால் தமிழில் 25.2% கட்டுரைகள்தாம் அப்படி உள்ளன (கட்டுரை எண்ணிக்கையில் தெலுங்கில் 3348 கட்டுரைகள் 512 'பைட் அளவை விட அதிகமாக உள்ளன, தமிழில் 8676 கட்டுரைகள் அவ்வாறு உள்ளன. தமிழில் மொத்தம் 11,600 கட்டுரைகள் உள்ளனவாகக் கொண்டுள்ளேன், தெலுங்கில் 36,000). ஆனால் தெலுங்கில் 108 கட்டுரைகள் 16 கிலோ 'பைட்டை மீறுகின்றது, தமிழில் இவை 46 தான். அதே போல தெலுங்கில் 8 கிலோ 'பைட்டை மீறுவன 216, தமிழில் அவை 162 தான்). இவை எல்லாமும் வெறும் 'பைட் அளவு மட்டுமே கொண்டது. ஆனால் தரத்திலும் பல கட்டுரைகள் தமிழைப் போலவோ அல்லது இன்னும் சிறப்பாகவோ இருப்பதாக நினைக்கிறேன் (நான் பார்த்த அளவிலே). இந்தி, மராத்தி விக்கிகளில் தனிமங்களைப் பற்றி "யஹ் ஏக் பௌதிக் தத்வ ஹை" என்று ஒவ்வொரு தனிமத்திற்கும் ஒவ்வொரு கட்டுரைகள் இருப்பதும், ஒவ்வொரு ஆண்டுக்கும், 10 ஆண்டுகளுக்கும் உள்ளடக்கமே இல்லாமல் "கட்டுரைகள்" இருப்பதும் போன்ற நூற்றுக்கணக்கான , ஆயிரக்கணக்கான ஆக்கங்களை நான் அறிவேன். நம் குறிக்கோள் பிறருடன் ஒப்பிடுவது மட்டும் அல்ல. நம் ஆக்கங்கள் நம் மக்களுக்குப் பயனுடையதாக இருக்கவேண்டும் அதுவே குறிக்கோள். 75 மில்லியன் மக்களாக இருக்கும் நாம், நம் மொழியைச் செம்மொழி என்று அறிந்திருக்கும் நாம், இன்னும் அழகாக இன்னும் விரிவாக ஆக்க வேண்டும் என்ற உந்துதலுக்காகக் குறிப்பிட்டேன். இங்கு உழைப்பவர்கள், மிகக் கடுமையாக உழைக்கிறார்கள் என்பதனை அறிவேன், என்றாலும், இன்னும் பல நண்பர்களும் தோழர்களும் வந்து கை கொடுக்கமாட்டார்களா, சற்று விரைவைக் கூட்ட மாட்டார்களா, தரம் சேர்க்க உதவ மாட்டார்களா என்னும் நினைப்பிலே முன் வைத்தேன். சிறுதுளி பெருவெள்ளம். தமிழ் விக்கியில் 2559 பயனர்கள் பதிவு செய்திருக்கும் பொழுது, ஒரு 500 பயனர்களாவது ஆளுக்கு ஒரேயொரு விடுபட்ட அடைப்புக் குறியையோ, அல்லது ஒரேயொரு எழுத்து திருத்தத்தையோ ஒரு நாளைக்கு செய்தால் ஒரே மாதத்தில் 15,000 பிழைகளை நீக்க முடியுமே. கூட்டுழைப்பின் அருமையே அதுதானே. ஆளுக்கு ஒரு 5 மணித்துளி ஒரு நாளைக்குத் தந்தால் ஒரு மாதத்தில் 1250 மணிநேர உழைப்பு பொதுப்பயனில் சேருமே (52 மனிதர்கள் 24 மணிநேரமும் உழைத்தது போன்ற உழைப்பு அல்லது 156 மனிதர்கள் ஒரு நாளைக்கு 8 மணிநேரம் உழைத்தது போன்றது). அதாவது இன்னும் பலரும் சிறு சிறு அளவிலாவது உழைப்பு தரலாம் என்பதே. கருத்து தெரிவித்த மயூரநாதன் மற்றும் எல்லோருக்கும் என் நன்றிகள். --செல்வா 14:25, 13 அக்டோபர் 2007 (UTC)